钦定古今图书集成/理学汇编/文学典/第037卷 > 任孝恭
## 钦定古今图书集成/理学汇编/文学典/第037卷 > 任孝恭

按《梁书文学传》，孝恭字孝恭，临淮临淮人也。曾祖农
夫，宋南豫州刺史。孝恭幼孤，事母以孝闻，精力勤学。
家贫无书，常崎岖从人假借，每读一遍，讽诵略无所
遗。外祖丘它，与高祖有旧，高祖闻其有才学，召入西
省撰史。初为奉朝请，进直寿光省，为司文侍郎，俄兼
中书通事舍人。敕遣制《建陵寺刹下铭》，又启撰《高祖
集序》，文并富丽，自是专掌公家笔翰。孝恭为文敏速，
受诏立成，若不留意。每奏，高祖辄称善，累赐金帛。孝
恭少从萧寺云法师读经论，明佛理，至是蔬食持戒，
信受甚笃。而性颇自伐，以才能尚人，于时辈中多有
忽略，世以此少之。太清二年，侯景寇逼，孝恭启募兵
隶萧正德，屯南岸。及贼至，正德举众入贼。孝恭还赴
台，台门已闭，因奔入东府。寻为贼所攻，城陷见害。《文
集》行于世。